## El Consell autoritza la contractació de les obres de la fase 1 de la plataforma intermodal en l’Àrea Logística de Sagunt

*** Esta infraestructura té un pressupost de despesa màxima per al contracte de 114,3 milions d'euros i un termini d'execució de 24 mesos
* El projecte se centra en l'àmbit ferroviari i urbanitzador per a permetre posar en servei la instal·lació pública, que també podrà servir com a suport a la factoria industrial**

El Consell ha autoritzat la contractació de les obres de la fase 1 de la plataforma intermodal en l’Àrea Logística de Sagunt, Parc Sagunt II, així com el projecte de construcció de la urbanització interior, amb un pressupost de despesa màxima per al contracte, IVA inclòs, de 114.337.474,69 euros i un valor estimat del contracte de 94.493.780,74 euros, IVA no inclòs.

L’autorització de la contractació d’estes obres s’emmarca dins del conveni que va aprovar el Consell el 25 d’octubre passat amb Espais Econòmics Empresarials (EEE) per al disseny, la construcció i la posada en funcionament de la Plataforma Intermodal de Sagunt, que consistix en una infraestructura de transport i logística situada en la parcel·la TU de 688.000 metres quadrats dins de l’àrea delimitada en el Pla especial d’ordenació de l’Àrea Logística de Sagunt (PE).

En concret, el projecte de construcció de la terminal intermodal en la seua fase I se centra en l’àmbit ferroviari, que permetrà posar en servei la instal·lació pública que, de manera general, també podrà servir com a suport a la factoria industrial que s’instal·larà en l’Àrea Logística de Sagunt. Així, esta actuació inclou les vies, l’electrificació, així com les instal·lacions de senyalització i seguretat.

Per la seua banda, el projecte de construcció de la urbanització interior se centra en l’àmbit urbanitzador de la fase 1 de l’actuació, i inclou els accessos associats a la terminal, així com les zones verdes, les xarxes de serveis i les instal·lacions generals associades.

EEE és una societat mercantil de titularitat pública, participada al 50 % per SEPI Desarrollo Empresarial, SA, SME (Sepides) i la Generalitat, l’objecte social de la qual és la planificació, el desenvolupament i la promoció d’intervencions urbanístiques dins de la Comunitat Valenciana per a dotar de sòl degudament urbanitzat, apte per a ús industrial i amb elements funcionals que servisquen de base per a activitats productives i manufactureres i projectes d’implantació empresarial, amb la finalitat d’obrir noves possibilitats per al progrés socioeconòmic de la societat.

Així mateix, EEE és la societat pública de la Generalitat que actua com a agent urbanitzador en l’Àrea Logística de Sagunt, en la modalitat de gestió directa, desenvolupant una actuació de caràcter logístic al terme municipal d’este municipi.

Fecha: 03/11/2023